KIRJALLINEN KYSYMYS E-3189/00 esittäjä(t): Paul Rübig (PPE-DE) komissiolle. Tilinpäätösdirektiivien kehittäminen.



Virallinen lehti nro 151 E , 22/05/2001 s. 0089 - 0089



KIRJALLINEN KYSYMYS E-3189/00 esittäjä(t): Paul Rübig (PPE-DE) komissiolle (12. lokakuuta 2000) Aihe: Tilinpäätösdirektiivien kehittäminen Komissio aikoo kansainvälistää tilinpäätöstä koskevia määräyksiä ja uudistaa tilinpäätösdirektiivejä yhtenäisten arvopaperimarkkinoiden viimeistelyn yhteydessä (KOM(2000) 359 lopullinen, 13.6.2000). EU:n jäsenvaltioissa sijaitsevilla yrityksillä on tilinpäätöstä koskeva tiedonantovelvollisuus, kun taas vastaavanlaiset yhdysvaltalaiset yritykset voivat jättää tilinpäätöksensä julkaisematta, mikä johtaa tällä hetkellä kilpailun vääristymiseen. Yhdysvalloissa tiedonantovelvollisuus koskee ainoastaan yrityksiä, jotka saavat varoja pääomamarkkinoilta, ei siis yrityksiä, joiden omat varat kattavat lainanantajan vaatimukset (Yhdysvallat, Haller/Raffournier/Walton, julk., Yritysten julkisuus ja kansainvälinen kilpailu, s. 177). Katsooko komissio, että tilinpäätöstä ja loppuraporttia koskevaa velvollisuutta on tulevaisuudessa sovellettava ainoastaan yrityksiin, joilla on vastaavat velvollisuudet myös Yhdysvalloissa tai jotka saavat varoja yrityksen rahoitukseen pääomamarkkinoilta? Frederik Bolkesteinin komission puolesta antama vastaus (6. marraskuuta 2000) Toisin kuin Yhdysvalloissa, tilinpäätöstä, tilintarkastusta ja tietojen julkistamista koskevat säännöt sisältyvät Euroopan unionissa yhtiöoikeuteen. Jotta osakkeenomistajat ja työntekijät saavat tietoja yrityksestä ja jotta velkojien ja muiden osakeyhtiöiden kanssa tekemisissä olevien tahojen edut suojataan, näiden yritysten on laadittava tilinpäätös, annettava se pätevän tilintarkastajan tarkastettavaksi ja julkistettava tilinpäätös kirjaamalla se julkiseen rekisteriin. Nämä säännökset ovat tilinpäätösdirektiiveissä(1), joiden mukaan pk-yritykset vapautetaan osasta tiedonantovelvollisuuksista. Myös keskisuuret yritykset voidaan vapauttaa tilintarkastusvaatimuksista. Yhdysvalloissa tilinpäätöstä, tilintarkastusta ja tietojen julkistamista koskevia sääntöjä sovelletaan pääasiassa yrityksiin, jotka hankkivat rahoitusta pääomamarkkinoilta, mutta merkittävimmät yritykset joutuisivat joka tapauksessa laatimaan tilinpäätöksen ja antamaan sen pätevän ammattilaisen tarkastettavaksi sekä antamaan tilinpäätöstiedot kaikille halukkaille yksityisten tiedotuskanavien kautta. Komission tiedonannolla EU:n tilinpäätösraportoinnin strategia: tie eteenpäin(2) pyritään varmistamaan, että kaikki yhteisössä julkisesti noteeratut yhtiöt soveltavat yhdenmukaista tilinpäätösraportoinnin järjestelmää, jolla taataan mahdollisimman hyvä avoimuus ja vertailtavuus edellyttämällä, että kyseiset yritykset laativat viimeistään vuonna 2005 konsolidoidut tilinpäätöksensä kansainvälisten IAS-suositusten mukaisesti. Jäsenvaltiot voivat ulottaa tämän vaatimuksen koskemaan myös julkisesti noteeraamattomia yrityksiä sekä muita kuin konsolidoituja tilinpäätöksiä. Tiedonannossa käsitellään myös tilinpäätösdirektiivien ajanmukaistamista. Komissio tutkii, miltä osin voimassa olevat vaatimukset vastaavat nykypäivän tarpeita. (1) Yhtiömuodoltaan tietynlaisten yhtiöiden tilinpäätöksistä 25 päivänä heinäkuuta 1978 annettu neljäs neuvoston direktiivi 78/660/ETY (EYVL L 222, 14.8.1978) ja konsolidoiduista tilinpäätöksistä 13 päivänä kesäkuuta 1983 annettu seitsemäs neuvoston direktiivi 83/349/ETY (EYVL L 193, 18.7.1983). (2) KOM(2000) 359 lopullinen.